stanford-oval/wikipedia huggingface dataset:
ดิ อินโนเซ้นท์
ประวัติ > เปลี่ยนรูปแบบดนตรี เปลี่ยนสมาชิกวง - อยู่หอ - เพียงกระซิบ (พ.ศ. 2524 - 2526)

หลังจากนั้นสิทธิศักดิ์ไม่สามารถที่จะลาออกมาศึกษาต่อที่กรุงเทพฯเหมือนสมาชิกคนอื่น ๆ ได้ ทำให้วง ดิ อินโนเซ้นท์ ต้องรับสมาชิกใหม่เข้ามาในตำแหน่งเบส ซึ่งก็ได้พบกับเสนีย์ ฉัตรวิชัย ซึ่งขณะนั้นเล่นอีเลคโทนและร้องนำอยู่ที่ นานาคาเฟ ซอยนานา จึงติดต่อให้มาร่วมวงด้วยในตำแหน่งเบส
สมาชิก 5 คนของวงดิ อินโนเซ้นท์ ในยุคนี้จึงประกอบด้วย
พีรสันติ จวบสมัย - คีย์บอร์ด
สายชล ระดมกิจ - ร้องนำ
เกรียงศักดิ์ จงธีระธรรม - กลอง
เสนีย์ ฉัตรวิชัย - เบส
ปฏิภาณ สุขสุทธิ - กีต้าร์
แต่ก็ยังไม่เป็นที่พอใจของวง เพราะดนตรีโฟลค์ซอง-สตริงแบบเดิมกลายเป็นของเก่าและเริ่มเชย ดนตรีป็อปร็อกต่างหากที่น่าสนใจ และได้รับความนิยมของวัยรุ่นทั่วโลกรวมถึงวัยรุ่นไทยด้วย เพราะมี คีย์บอร์ด/ซินธีไซเซอร์/กลองไฟฟ้า และมีกีต้าร์อีก 2 ตัว เป็นอย่างน้อย
ทางวงจึงคิดปรับเปลี่ยนรูปแบบการเล่นไปในทางแนวนั้น
พีรสันตินึกถึงถึงเพื่อนรุ่นพี่คนหนึ่ง ซึ่งมีฝีมือในทางกีต้าร์มาก เคยเป็นนักดนตรีของโรงเรียนด้วย จึงไปชักชวนให้มาร่วมงานกันกับวง ดิ อินโนเซ้นท์ นั่นก็คือ โอม - ชาตรี คงสุวรรณ ซึ่งขณะนั้นเป็นสมาชิกวง โฟร์ ซิงเกิล (Four Singles) ซึ่งเป็นวงประจำจังหวัดราชบุรีอยู่ และเคยออกแผ่นกับวง "โรแมนติก" ด้วย โอมจึงตกลงร่วมงานกัน
หลังจากที่ได้สมาชิกใหม่เข้ามาครบแล้ว ก็เริ่มทำเทปชุดใหม่ขึ้นอีกชุดหนึ่ง ใช้ชื่อชุดว่า "อยู่หอ" ชุดนี้ประสบความสำเร็จอย่างงดงาม ทำให้วง ดิ อินโนเซ้นท์ เป็นที่รู้จักของแฟนเพลงมากขึ้น ด้วยดนตรีป็อปร็อกสมัยนิยม เพราะโอมมีส่วนอย่างมากในการทำดนตรีในชุดนี้ และแฟนเพลงได้เริ่มเห็นพัฒนาการฝีมือของสมาชิกวงในการเล่นดนตรีที่เริ่มหนักแน่นและซับซ้อนขึ้น
ต่อมาไม่นาน ปฏิภาณ ได้ลาออกจากวงไป ทำให้สมาชิกวงเหลืออยู่ 5 คน และมีมือกีต้าร์คนเดียวคือโอม จนกระทั่งต้นปี พ.ศ. 2526 ดิ อินโนเซ้นท์ก็เริ่มทำเทปชุดใหม่ขึ้นอีกชุดหนึ่ง ใช้ชื่อชุดว่า "เพียงกระซิบ" ชุดนี้ใช้เวลาทั้งหมด 4 เดือนเต็ม ออกวางตลาดเมื่อวันที่ 29 เมษายน ปีเดียวกัน ปรากฏว่าได้รับการตอบรับจากแฟนเพลงอย่างท่วมท้น เพราะการทำงานกันอย่างละเอียดพิถีพิถัน และพัฒนารูปแบบดนตรี รวมไปถึงลีลาการร้องให้เข้มข้นอีกมากจนเห็นได้ชัด หลังจากการทัวร์คอนเสิร์ตผลงานชุดนี้ เกรียงศักดิ์ได้ลาออกจากวงไปเพื่อเข้าร่วมเป็นมือกลองให้กับวงอินทนิล แทนที่ทวี ศรีประดิษฐ์ ที่ลาออกจากวงและไปทำในส่วนเบื้องหลังการทำเพลงให้วงของตัวเองแทน และสมาชิกบางส่วนของอินทนิลก็กลายเป็นวงเรนโบว์ในเวลาต่อมา
ประวัติ > ก้าวสู่ความนิยมของแฟนเพลง -การยอมรับจากนักวิจารณ์เพลง (พ.ศ. 2526 - 2528)

ปี พ.ศ. 2526 - 2528 น่าจะเป็นช่วงยุคทองของวง ที่มีการทำเพลงให้ห้องอัดเสียงอย่างสม่ำเสมอและต่อเนื่อง ภายหลังจากมีสมาชิกใหม่พร้อมหน้ากันคือ ไชยรัตน์ ปฏิมาปกรณ์ - คีย์บอร์ด เพราะทางวงต้องการมือคีย์บอร์ดอีกคนด้วย และ เกียรติศักดิ์ ยันตะระประกรณ์ - กลอง เข้ามาเป็นสมาชิกวงแทนตำแหน่งที่เกรียงศักดิ์ เพราะทางวงเห็นฝีมือในการเล่นกลองไฟฟ้า เพอร์คัสชั่น และที่สำคัญคือการเล่นดนตรีในห้องบันทึกเสียงได้อย่างดีเยี่ยม
อัลบั้มในลำดับถัดมา คือ อัลบั้ม "รักคืออะไร" (พ.ศ. 2527) และตามมาด้วยอัลบั้ม "โลกใบเก่า" (พ.ศ. 2528) ทั้งสองอัลบั้ม มีเพลงฮิตติดหูคนฟัง อย่างเช่น รักคืออะไร, สักวัน, ทางหนึ่งซึ่งหวัง, เพียงครึ่งใจ, หนุ่มค้างปี ฯลฯ ซึ่งในเวลานั้นถือเป็นยุคทองของวงที่มีเพลงติดตลาดอย่างต่อเนื่อง ในช่วงเวลาเดียวกันนี้เองที่นักวิจารณ์เพลงในเมืองไทยเริ่มมองทางวงในแง่ให้การยอมรับในฝีมือชั้นเชิงทางดนตรีและเนื้อหาอย่างดีมากขึ้น และยกย่อง ดิ อินโนเซ้นท์ ในการทำดนตรีที่มีพัฒนาการมากกว่าวงสตริงหรือวงเด็กวัยรุ่นในยุคเดียวกัน โดยเฉพาะการทำเพลง การเล่นดนตรี การแสดง และการบันทึกเสียงซึ่งพวกเขาทำเองทั้งหมด โดยเฉพาะอย่างยิ่ง อัลบั้ม "โลกใบเก่า" ซึ่งเคยได้รับการวิจารณ์ที่ดีจาก ขุนทอง อสุนี ณ อยุธยา คอลัมน์นิสต์ประจำนิตยสาร "Quiet Storm" นิตยสารทางดนตรีชื่อดังในยุคนั้น
ประวัติ > ครั้งนี้...ของพี่กับน้อง (พ.ศ. 2529)

หลังจากนั้นในปี พ.ศ. 2529 เกียรติศักดิ์และไชยรัตน์ได้ลาออกไป ทำให้เหลือสมาชิกหลักเพียง 4 คนเท่านั้นการทำงานในห้องอัดเสียงของวงจึงปรับเปลี่ยนไปจากการใช้เสียงกลองไฟฟ้าอัดจริง มาเป็นเสียงจาก Drum Machine แทน โดยไม่รับสมาชิกใหม่เพิ่มเติม เมื่อเวลาแสดงสด จึงใช้มือกลองอาชีพคือ ศิริศักดิ์ นันทเสน หรือ ติ๊ก ชิโร่ เข้ามาร่วมงานเฉพาะกิจพร้อมกับ โชคชัย พักภู่ น้องชายของ เต๊ะ-โชคดี พักภู่และป้อม-อภิไชย เย็นพูนสุข พี่ชายของปุ้ม-อรวรรณ เย็นพูนสุข หรือ ปุ้ม สาวสาวสาว ในตำแหน่งคีย์บอร์ดรับเชิญ
และในปีนั้น วงดิอินโนเซ้นท์ ก็ได้ออกงานอัลบั้มใหม่ ชื่อ "ครั้งนี้ของพี่กับน้อง" มีเพลงฮิตติดหูมาจนถึงปัจจุบันหลายเพลง ซึ่งถือว่าประสบความสำเร็จค่อนข้างดี เช่นเพลง ฝันและใฝ่, ฝากรัก, ดาราทีวี และ มือที่สาม โดยเฉพาะเพลงมือที่สาม เป็นที่ฮือฮากันมากในหมู่คนรักดนตรี เนื่องจากเป็นเพลงที่เน้นเนื้อหาดนตรี การแจมดนตรีกันของสมาชิกในวง การ improvise ด้นเนื้อสดขณะการบันทึกเสียง ซึ่งค่อนข้างแตกต่างไปจากสไตล์เพลงของวงที่ผ่านมา
ในชุดนี่เองที่วงได้เชิญ อุ้ย - วรสิทธิ์ ชีพสาธิต เข้ามาเป็นนักร้องรับเชิญและร้องเสียงคอรัสในหลาย ๆ เพลง โดยเฉพาะเพลง ฝากรัก ซึ่งขับร้องโดยวรสิทธิ์ได้รับความนิยมอย่างมาก จึงทำให้เพลงนี้กลายเป็นเพลงประจำตัวของวรสิทธิ์ไปในเวลาต่อมา นอกเหนือจากนั้น การเติบโตทางฝีมือของสมาชิกแต่ละคนก็มีมากขึ้นตามเวลา ทำให้หลายคนเริ่มได้รับเชิญไปร่วมงานดนตรีกับงานอื่น ๆ มากขึ้น
ภายหลังจากช่วงโปรโมทอัลบั้ม "ครั้งนี้ของพี่กับน้อง" เสร็จสิ้นลงในปลายปีนั้น วง ดิ อินโนเซ้นท์ ก็เงียบหายไป เพราะทุกคนต่างมีภารกิจมากมายจนไม่มีเวลาทำเพลงของตนเอง แต่พวกเขาก็ยังคงติดต่อและคิดทำเพลงที่มีแบบฉบับของ ดิ อินโนเซ้นท์ อีกครั้ง
ประวัติ > 10 นาฬิกา (พ.ศ. 2532)

ตลอดระยะเวลา 2 ปีที่พวกเขาหายไป สมาชิกวง ดิ อินโนเซ้นท์ ทุกคนต่างสั่งสมประสบการณ์ดนตรีมากขึ้นเช่นการไปร่วมงานกับ เรวัต พุทธินันทน์ และ ดนุพล แก้วกาญจน์ รวมไปถึงการไปทำเพลงที่บริษัทแกรมมี่ เอนเตอร์เทนเมนท์ ของชาตรี การเรียบเรียงดนตรีและเล่นดนตรีในห้องบันทึกเสียงของพีรสันติ เสนีย์ไปเล่นดนตรีแบ็คอัพให้กับศิลปินต่าง ๆ เช่น เฉลียง เป็นต้น
ต้นปี พ.ศ. 2532 อัลบั้ม "10 นาฬิกา" อัลบั้มชุดใหม่ในรอบ 3 ปีของทางวงจึงวางแผง พร้อมการมาถึงรูปแบบดนตรีใหม่ ๆ ของทางวงที่ปรับเปลี่ยนไปตามสมัยนิยมมากขึ้นในยุคนั้น โดยเฉพาะดนตรีในแนวป็อปร็อกที่แฟนเพลงชื่นชอบและไม่ได้ยินมานานจากทางวง เพลงจากชุดนั้นเช่น เสียเวลาเปล่า, เห็นใจกันหน่อย, เพราะเธอหรือเปล่า ต่างได้รับความนิยมแทบทั้งสิ้น
วง ดิ อินโนเซ้นท์ ในชุดนี้ มีสมาชิก 4 คนเช่นเดิม โดยมี โรเบิร์ต ดิล่า เป็นสมาชิกสมทบที่รับเชิญมาเล่นกลองในช่วงทัวร์คอนเสิร์ต
อัลบั้ม 10 นาฬิกา ได้รับการตอบรับอย่างดีมากในแง่ของผลงานดนตรีที่มีภาพ นักวิจารณ์เพลงตามนิตยสารเพลงต่างๆ ต่างยกย่องว่า อัลบั้มชุดนี้ทำให้เปลี่ยนภาพลักษณ์ของวงดนตรีนักเรียนขวัญใจวัยรุ่น มาเป็นวงดนตรีร็อกที่เน้นเนื้อหาทางดนตรีอย่างเต็มตัว
ประวัติ > ยุติวง-ผลงานของสมาชิกหลังจากนั้น

ดิ อินโนเซ้นท์ มีการออกทัวร์คอนเสิร์ตหลายที่มากกว่าชุดใด ๆ ที่ทำมาของทางวง เพราะผลจากความนิยมของอัลบั้ม 10 นาฬิกา จนเมื่อผ่านช่วงเวลานั้นไป สมาชิกหลักของวงแต่ละคน ก็เริ่มกลับมาทำงานที่ตนเองมีภาระอยู่
โอม - ชาตรี คงสุวรรณ ทำงานห้องอัดเสียง บันทึกเสียงและควบคุมการผลิตเพลงให้กับศิลปินในสังกัดแกรมมี่ มากมาย ทั้งยังดำรงตำแหน่งผู้บริหารค่ายเพลง "อาร์พีจี" ในเครือแกรมมี่ ก่อนที่ต่อมาจะลาออกหันมาทำค่ายเพลงและโปรดักชั่นเฮ้าส์เอง ในชื่อว่า "คราฟแมน เรคคอร์ด" และ "มิสเตอร์ มิวสิก" โดยยังคงรับหน้าที่แต่งเพลงให้นักดนตรีในห้องอัดเสียง, โปรดิวเซอร์, Music Director ให้กับ รายการเรียลลิตีโชว์ชื่อ ทรู อะคาเดมี่ แฟนเทเชีย และเมื่อปลายปี พ.ศ. 2550 โอมก็ได้ออกอัลบั้มเดี่ยวชุดแรกในชีวิต ชื่ออัลบั้มว่า "Into The Light" ซึ่งได้รับรางวัลอัลบั้มยอดเยี่ยมจาก สีสันอะวอร์ด ในปี 2552
พีรสันติ จวบสมัย เป็นนักแต่งเพลงอยู่เบื้องหลังงานของศิลปินต่าง ๆ รวมไปถึงการทำเพลงโฆษณาและเพลงประกอบภาพยนตร์ และออกอัลบั้ม Togetther ในฐานะโปรดิวเซอร์และเพลงคนแต่งเพลงทั้งอัลบั้ม โดยมีนักร้องรับเชิญมากมาย เช่น ปั่น - ไพบูลย์เกียรติ เขียวแก้ว (รักเธอทุกวัน), โรสแมรี่ คาฮันดิง (ใจเป็นของเธอ), ฟอร์ด - สบชัย ไกรยูรเสน (ลืม), วงพองพอง(รูปเก่าๆ) และได้ สายชล ระดมกิจ มาขับร้องในเพลง ดึกก็กลับ
สายชล ระดมกิจ หันมาเป็นศิลปินเดี่ยว ได้กลับมาทำอัลบั้มเดี่ยวในสังกัดเบเกอรี่มิวสิค โดยนำผลงานเพลงเก่าของวง ดิ อินโนเซ้นท์ มาทำใหม่ โปรดิวซ์โดย บอย โกสิยพงษ์ ในอัลบั้มชุด "A Touch of the Innocent" (พ.ศ. 2539) และต่อมาได้ออกอัลบั้มเดี่ยวอีกหนึ่งชุด แต่เป็นการนำเพลงเก่าในสังกัดเบเกอรี่มิวสิคมาทำใหม่ โดยได้ พีรสันติ จวบสมัย มาเป็นโปรดิวเซอร์ให้ ในอัลบั้มชุด "Portrait of the Innocent" (พ.ศ. 2541) จากการชักชวนของบอย โกสิยพงษ์ เพราะบอยชื่นชอบและเป็นแฟนเพลงของ ดิ อินโนเซ้นท์ มาตั้งแต่เด็ก ๆ นั่นเอง ต่อมาสายชล ก็ทำหน้าที่ดูแลศิลปินให้กับค่ายเบเกอรี่มิวสิคด้วย ซึ่งปัจจุบันกลายมาเป็นค่ายเพลงเลิฟอีส (LOVEiS)
เสนีย์ ฉัตรวิชัย หันไปทำธุรกิจส่วนตัว และยังคงเล่นดนตรีร้องเพลงบ้างตามโอกาสสมควร
สิทธิศักดิ์ กิจเต่ง ภายหลังจบการศึกษาในจังหวัดราชบุรีแล้ว จึงเดินทางเข้ามากรุงเทพฯ และฟอร์มวงดนตรีใหม่ชื่อว่า "ซัคเซส" โดยออกผลงานชุดแรกและชุดเดียวชื่อเดียวกันกับชื่อวง ภายใต้สังกัดนิธิทัศน์ โปรโมชั่น มีเพลงฮิตอย่าง แรงรัก, ฤทธิ์รัก, ใครหนอใคร และ รักมั่นคง ซึ่งต่อมาในเพลงหลังนี้ วง "เพื่อน" ได้นำมาขับร้องใหม่ในอัลบั้ม "แด่ที่รัก"
ส่วนเกียรติศักดิ์ ยันตะระประกรณ์ ยังคงเล่นดนตรีกลางคืน เล่นดนตรีแบ็คอัพศิลปินทั้งในห้องอัดและคอนเสิร์ตจนถึงปัจจุบัน อีกทั้งยังทำงานเป็นเจ้าหน้าที่สำนักงานบรรเทาทุกข์และประชานามัยพิทักษ์ สภากาชาดไทย
ถือได้ว่ากิจกรรมที่ทำร่วมกันในนามวง ดิ อินโนเซ้นท์ จึงหยุดลงตั้งแต่นั้นเป็นต้นมา เป็นเวลา 20 ปี
ประวัติ > การรวมตัวใหม่ (พ.ศ. 2552, พ.ศ. 2566)

แม้ทางวงจะยุติบทบาทในการเป็นคนเบื้องหน้าไปแล้วก็ตาม แต่แฟนเพลงก็ยังรอคอยการกลับมารวมตัวกันใหม่ของ ดิ อินโนเซ้นท์ อยู่เสมอ และถือเป็นวงดนตรีไทยที่ทุกคนยังคงกล่าวถึงทั้งในแง่ฝีมือ ความไพเราะของบทเพลง แต่ก็ไม่ได้เกิดขึ้นอย่างเป็นจริงเป็นจังสักครั้งในเวลาที่ผ่านมา
จนกระทั่งกลางปี พ.ศ. 2552 สมาชิกหลัก 4 คนของวง ดิ อินโนเซ้นท์ ได้แก่ ชาตรี สายชล พีรสันติ เสนีย์ ได้แถลงข่าวต่อสื่อมวลชน กลับมารวมตัวทำงานร่วมกันอีกครั้งอย่างเป็นทางการ พร้อมกับประกาศจัดคอนเสิร์ตใหญ่ที่ อิมแพ็ค อารีน่า เมืองทองธานี ในวันเสาร์ที่ 10 ตุลาคม พ.ศ. 2552 สร้างความสนใจและความน่ายินดีแก่แฟนเพลงอย่างยิ่ง ถือเป็นข่าวดีและให้ความสนใจในรอบปีของวงการเพลงไทย
และ 14 ปีต่อมา คือปี พ.ศ. 2566 ดิ อินโนเซ้นท์ ได้กลับมาจัดคอนเสิร์ตร่วมกันอีกครั้งในชื่อ "The Innocent Concert 40 ปี ของพี่กับน้อง" โดยจัดแสดงในวันเสาร์ที่ 22 กรกฎาคม พ.ศ. 2566 ที่ รอยัล พารากอน ฮอลล์ ชั้น 5 สยามพารากอน
ผลงาน > สตูดิโออัลบั้ม

| ลำดับ | อัลบั้ม | ปี	พ> ศ. | รายชื่อเพลง | สมาชิกวง | หมายเหตุ |
| --- | --- | --- | --- | --- | --- |
| 1 | รักไม่รู้ดับ | 2523 |  เพลงทั้งหมด รักไม่รู้ดับ  รถเมล์  ยิ้ม  ราชบุรี  คำใดไม่ซึ้ง  สู่เสรี  ราตรีที่ทะเล  ผีหลอก  ใครหนอ  รถม้าลำปาง  หนทางมันไกล  ฮูดัง  ชะตาแกล้ง  ชีวิตนักเรียนหอ  วันปิดเทอม  | สมาชิกวง พีรสันติ จวบสมัย  สายชล ระดมกิจ  สิทธิศักดิ์ กิจเต่ง |  |
| 2 | บางปะกง | 2524 |  เพลงทั้งหมด บางปะกง  เสน่ห์บ้านนาเขลียง  ปลาตะเพียน  ฝัน... รักสุดท้ายคือฝัน  โลกวุ่น  วันเปย์เดย์  อาณาจักรราม  ความฝันแห่งชีวิต  น้ำใจพ่อ  สู่เหย้า  พลิกล็อก  เมา  | สมาชิกวง พีรสันติ จวบสมัย  สายชล ระดมกิจ  สิทธิศักดิ์ กิจเต่ง |  |
| 3 | ขวัญใจนักเรียน | 2524 |  เพลงทั้งหมด สอบตก  เมืองไทยแสนดี  เสียงจากแม่กลอง  ราชบุรี  ศิษย์เก่ารำลึก  ขวัญใจนักเรียน  เพลงนี้ชั่วนิรันดร์  คืนสู่หย้า  เมืองในฝัน  ชีวิตนักเรียนหอ  | สมาชิกวง พีรสันติ จวบสมัย  สายชล ระดมกิจ  สิทธิศักดิ์ กิจเต่ง  เกรียงศักดิ์ จงธีระธรรม |  |
| 4 | อยู่หอ | 2525 |  เพลงทั้งหมด อยู่หอ  รอยรัก รอยเล็บ  ยังรักเธออยู่  มนต์ไทรโยค  เจ็บ  ไม่ลอง ไม่รู้  ทาสความดี  คนจะรักกัน  ควันสีขาว  เที่ยวทะเล  | สมาชิกวง พีรสันติ จวบสมัย  สายชล ระดมกิจ  เสนีย์ ฉัตรวิชัย  ชาตรี คงสุวรรณ  เกรียงศักดิ์ จงธีระธรรม  ปฏิภาณ สุขสุทธิ |  |
| 5 | เพียงกระซิบ | 2526 |  เพลงทั้งหมด เพียงกระซิบ  14-16-18 (วัยบริสุทธิ์)  อำนาจรัก  ฝากใจถึงเธอ  ปุยฝ้าย  ไม่เคยคิดเลย  กำพร้า  ชีวิต  แจกันรัก  ป่าของเรา  | สมาชิกวง พีรสันติ จวบสมัย  สายชล ระดมกิจ  เสนีย์ ฉัตรวิชัย  ชาตรี คงสุวรรณ  เกรียงศักดิ์ จงธีระธรรม |  |
| 6 | รักคืออะไร | 2527 |  เพลงทั้งหมด รักคืออะไร  สักวัน  โลกแห่งความสุข  สำนึก  เมืองอะไร  ใจเธอใจฉัน  ขาดเธอ  ทางหนึ่งซึ่งหวัง  สาวเฟี้ยวฟ้าว  Medley อินโนเซนท์  | สมาชิกวง พีรสันติ จวบสมัย  สายชล ระดมกิจ  เสนีย์ ฉัตรวิชัย  ชาตรี คงสุวรรณ  เกียรติศักดิ์ ยันตะระประกรณ์  ไชยรัตน์ ปฏิมาปกรณ์ |  |
| 7 | โลกใบเก่า | 2528 |  เพลงทั้งหมด กระต่ายเพ้อ  สองใจรัก  พี่รักเธอคนเดียว  โลกใบเก่า  ไปตามกัน  เรื่องของหัวใจ  เพียงครึ่งใจ  ฝากฟ้าสั่งดิน  เจ้าสาว  หนุ่มค้างปี  | สมาชิกวง พีรสันติ จวบสมัย  สายชล ระดมกิจ  เสนีย์ ฉัตรวิชัย  ชาตรี คงสุวรรณ  เกียรติศักดิ์ ยันตะระประกรณ์  ไชยรัตน์ ปฏิมาปกรณ์ | ศิลปินรับเชิญ เทวัญ ทรัพย์แสนยากร : แซกโซโฟน, ฟลูต  ศรายุทธ สุปัญโญ : เปียโน, ไวโอลิน |
| 8 | ครั้งนี้...ของพี่กับน้อง | 2529 |  เพลงทั้งหมด ฝันและใฝ่  ดาราทีวี  ฝากรัก  ก็ฉันไม่ดีเอง  สาว 86  คืนก่อน  ตอบหน่อยนะ  สายเกินรัก  เรา  วัยหวาน  วันลา  มือที่สาม  | สมาชิกวง พีรสันติ จวบสมัย  สายชล ระดมกิจ  เสนีย์ ฉัตรวิชัย  ชาตรี คงสุวรรณ | ศิลปินรับเชิญ อภิไชย เย็นพูนสุข : เปียโน  โชคชัย พักภู่ : แซกโซโฟน  มืด ไข่มุก : ทอมบ้า  สมบูรณ์ สุทธิสัตตบุษย์ : ซีเควนเซอร์  วรสิทธิ์ ชีพสาธิต : ร้องนำเพลง ฝากรัก, คอรัส |
| 9 | 10 นาฬิกา | 2532 |  เพลงทั้งหมด เสียเวลาเปล่า  เกิดมาทำไม  ขายหัวเราะ  เห็นใจกันหน่อย  บอกแล้ว  26.00 น.  เรื่องมันใหญ่  589-3375  ลองคิดดู  จะเอายังไง  เพราะเธอหรือเปล่า  | สมาชิกวง พีรสันติ จวบสมัย  สายชล ระดมกิจ  เสนีย์ ฉัตรวิชัย  ชาตรี คงสุวรรณ | ศิลปินรับเชิญ อภิไชย เย็นพูนสุข : เปียโน  โรเบิร์ต ดีลา : กลอง |
ผลงาน > อัลบั้มพิเศษ

| อัลบั้ม | ปี	พ> ศ. | รายชื่อเพลง | สมาชิกวง |
| --- | --- | --- | --- |
| รวมฮิตอินโนเซ้นท์ #1-9 ตลับทอง | 2532 |  เพลงทั้งหมด เพราะเธอหรือเปล่า  เห็นใจกันหน่อย  เพียงกระซิบ  สอบตก  ขาดเธอ  รักคืออะไร  ฝันและใฝ่  ชีวิต  สาวเฟี้ยวฟ้าว  สักวัน  ฝากรัก  ทางหนึ่งซึ่งหวัง  หนุ่มค้างปี  14-16-18 (วัยบริสุทธิ์)  มนต์ไทรโยค  เพียงครึ่งใจ  | สมาชิกวง พีรสันติ จวบสมัย  สายชล ระดมกิจ  เสนีย์ ฉัตรวิชัย  ชาตรี คงสุวรรณ ศิลปินรับเชิญ อภิไชย เย็นพูนสุข : เปียโน  โชคชัย พักภู่ : แซกโซโฟน  วรสิทธิ์ ชีพสาธิต : ร้องนำเพลง ฝากรัก |
| A Touch of The Innocent | 2539 |  เพลงทั้งหมด ฝันและใฝ่  จะเอายังไง  เพียงกระซิบ  ทางหนึ่งซึ่งหวัง  ฝากรัก  รักคืออะไร  คืนก่อน  เพราะเธอหรือเปล่า  ลองคิดดู  สักวัน  | สมาชิกวง สายชล ระดมกิจ  พีรสันติ จวบสมัย (รับเชิญ)  ชาตรี คงสุวรรณ (รับเชิญ) |
| The Innocent : Limited Release - Reunite of the Legends | 2552 |  เพลงทั้งหมด เพียงกระซิบ  ฝันและใฝ่  เห็นใจกันหน่อย  14-16-18 (วัยบริสุทธิ์)  มนต์ไทรโยค  เสียงจากแม่กลอง  ทางหนึ่งซึ่งหวัง  รักคืออะไร  สักวัน  เพียงครึ่งใจ  | สมาชิกวง พีรสันติ จวบสมัย  สายชล ระดมกิจ  เสนีย์ ฉัตรวิชัย  ชาตรี คงสุวรรณ |
คอนเสิร์ต

| ชื่อคอนเสิร์ต | วันเดือนปีที่แสดง | สถานที่แสดง | แขกรับเชิญ |
| --- | --- | --- | --- |
| The Innocent Reunite Concert | 13 ตุลาคม พ.ศ. 2552 | อิมแพ็ค อารีน่า เมืองทองธานี |  เศกพล อุ่นสำราญ  จักรวาร เสาธงยุติธรรม  บอย โกสิยพงษ์ และศิลปินเลิฟอีส  วงศกร รัศมิทัต  วสุ แสงสิงแก้ว  พัชริดา วัฒนา  อรวรรณ เย็นพูนสุข  อีทีซี  ศักดิ์สิทธิ์ เวชสุภาพร  เศรษฐา ศิระฉายา  |
| The Innocent Concert 40 ปีของพี่กับน้อง | 22 กรกฎาคม พ.ศ. 2566 | รอยัล พารากอน ฮอลล์ ชั้น 5 สยามพารากอน |  ชวิน จิตรสมบูรณ์  อาทิวราห์ คงมาลัย (ตูน บอดี้สแลม)  เบิร์ดกะฮาร์ท  ติ๊ก ชิโร่  อานนท์ สายแสงจันทร์ (ปู แบล็คเฮด)  อภิสิทธิ์ พงศ์ชัยสิริกุล (เอก แบล็คเฮด)  สิทธิศักดิ์ กิจเต่ง  เกรียงศักดิ์ จงธีระธรรม  |
แหล่งข้อมูลอื่น

แฟนเพจเฟซบุ้คของดิ อินโนเซ้นท์
THE INNOCENT กับ ‘ตำนาน’ แห่งยุคมืดของวงการเพลงไทย | ป๋าเต็ดทอล์ก
เว็บไซต์แฟนคลับของดิ อินโนเซ้นท์ เก็บถาวร 2009-11-09 ที่ เวย์แบ็กแมชชีน
| ด ค กดิ อินโนเซ้นท์ |
| --- | --- |
สายชล ระดมกิจ   • ชาตรี คงสุวรรณ  •  พีรสันติ จวบสมัย  •  เสนีย์ ฉัตรวิชัย
อัลบั้ม: รักไม่รู้ดับ (2523)  •  บางปะกง (2524)  •  ขวัญใจนักเรียน (2524)  •  อยู่หอ (2525)  •  เพียงกระซิบ (2526)  •  รักคืออะไร (2527)  •  โลกใบเก่า (2528)  •  ครั้งนี้ของพี่กับน้อง (2529)  •  10 นาฬิกา (2532)
อัลบั้มพิเศษ: รวมฮิตอินโนเซ้นท์ #1-9 ตลับทอง (2532)  •  A Touch of The Innocent (2539)  •  The Innocent : Limited Release - Reunite of the Legends (2552)
คอนเสิร์ต: The Innocent Reunite Concert (2552)  • The Innocent Concert 40 ปีของพี่กับน้อง (2566)
ดูเพิ่มเติม: นิธิทัศน์ โปรโมชั่น •  18 กะรัต •  พลอย (วงดนตรี) •  ติ๊ก ชิโร่ •  เดอะ พาเลซ
ชาตรี คงสุวรรณ
ขนมควยลิง

ขนมควยลิง เป็นขนมชนิดหนึ่งของไทยที่มีถิ่นกำเนิดในจังหวัดจันทบุรี ชื่อขนมควยลิงมาจากการที่มีรูปร่างคล้ายองคชาตของลิงแสมในป่าชายเลนในท้องถิ่น มีประวัติยาวนานกว่า 100 ปีแล้ว
| --- | --- |
ประเภท: ขนมไทย
แหล่งกำเนิด: ประเทศไทย
ภูมิภาค: ภาคตะวันออกของประเทศไทย
ผู้สร้างสรรค์: จังหวัดจันทบุรี
ส่วนผสมหลัก: แป้งข้าวเหนียว น้ำตาล งาดำ และ มะพร้าวขูด
 ตำราอาหาร: ขนมควยลิง
ขนมควยลิงทำจากแป้งข้าวเหนียวเป็นส่วนประกอบหลัก โดยปั้นเป็นทรงยาวให้เป็นรูปร่างตามที่กล่าวข้างต้น โรยด้วยน้ำตาล งาดำ และมะพร้าวขูดฝอย
ขนมควยลิงส่วนใหญ่ผลิตและจำหน่ายในอำเภอเมืองจันทบุรี โดยเฉพาะอย่างยิ่งที่ชุมชนขนมแปลก ตั้งอยู่ใกล้แม่น้ำจันทบุรี ซึ่งมีอาหารและขนมไทยพื้นบ้านขายมากมาย
ชูฮูยิว

| ชูฮูยิว |
| --- | --- |
นคร
   ธง ตราอาร์ม
ชูฮูยิวที่ตั้งนครชูฮูยิวในประเทศยูเครน
พิกัด: 49°50′8″N 36°41′11″E﻿ / ﻿49.83556°N 36.68639°E﻿ / 49.83556; 36.68639
ประเทศ:  ยูเครน
แคว้น: คาร์กิว
เขต: ชูฮูยิว
ก่อตั้งนคร: 1638
พื้นที่
 • ทั้งหมด: 12.77 ตร.กม. (4.93 ตร.ไมล์)
ประชากร (2021)
 • ทั้งหมด: 31,575 คน
 • ความหนาแน่น: 2,500 คน/ตร.กม. (6,400 คน/ตร.ไมล์)
เขตเวลา: UTC+2 (EET)
 • ฤดูร้อน  (เวลาออมแสง): UTC+3 (EEST)
รหัสไปรษณีย์: 63500—63509
เว็บไซต์: chuguev-rada.gov.ua
ชูฮูยิว (ยูเครน: Чугýїв, Chuhúiv) หรือ ชูกูเยฟ (รัสเซีย: Чугу́ев, Chugúyev) เป็นนครในแคว้นคาร์กิว ประเทศยูเครน ศูนย์กลางการปกครองของเขตชูฮูยิวและเขตเทศบาลนครชูฮูยิว มีประชากร 30,000 คน (ประมาณการ ค.ศ. 2024)
ซูฮูยิวมีแม่น้ำซีแวร์สกึยดอแนตส์ไหลผ่าน และปัจจุบันชูฮูยิวเป็นหนึ่งในแหล่งอุตสาหกรรมอาหารสำคัญของประเทศยูเครน
บอมเบอร์แมน

| บอมเบอร์แมน (Bomberman) |
| --- | --- |
ประเภท: แอ็คชัน
ผู้พัฒนา: ฮัดสันซอฟท์
ผู้จัดจำหน่าย: นินเทนโด
ประกาศตัว: 1983 (ในประเทศญี่ปุ่น)
บอมเบอร์แมน (ญี่ปุ่น: ボンバーマン; อังกฤษ: Bomberman) เป็นเกมแนวแอ็คชัน ผลิตโดยบริษัทฮัดสันซอฟท์จากประเทศญี่ปุ่น โดยเราจะเป็นคนบังคับบอมเบอร์แมนให้วางระเบิดตามจุดต่างๆเพื่อทำลายอิฐบล็อกและศัตรู ในขณะเดียวกันก็คอยหลบสิ่งกีดขวางและกับดักต่างๆไปด้วย มีไอเท็มให้เราได้ใช้มากมาย เช่น ไฟ (ช่วยเพิ่มรัศมีในการระเบิด), ระเบิด (เพิ่มจำนวนระเบิด), รองเท้า (เพิ่มความเร็ว/เตะระเบิด), ถุงมือ (จับระเบิดโยนข้ามบล็อก), ระเบิดเวลา ฯลฯ
ซึ่งในภาคแรกๆของเกมจะเป็นมุมมองด้านบน ต่อมามีระบบการเล่นแบบมัลติเพลเยอร์ (เล่นต่อสู้กันเองได้มากกว่า 2 คน) โดยต่อเชื่อมผ่านมัลติแท็ปทำให้เกมมีความสนุกสนานยิ่งขึ้นหลายเท่าตัว จากนั้นไม่นาน ในภาคต่อมามีระบบ 3 มิติเพิ่มเข้ามาทำให้สามารถเห็นได้หลายมุมด้วยเช่นกัน
นอกจากนี้ภาคต่อมายังมีในรูปแบบของเกมรถแข่ง, เกมภาษา (RPG), เกมวางแผน, เกมเตะฟุตบอล และมินิเกมต่าง ๆ เป็นจำนวนมาก
ลักษณะที่โดดเด่นที่สุดของเกมคือระเบิด ซึ่งเกมนี้ ผู้เล่นจะต้องบังคับตัวละครในเขาวงกต แล้วทำลายศัตรูด้วยระเบิด จึงจะผ่านด่าน
บอมเบอร์แมน ถูกผลิดเป็นครั้งแรกโดยบริษัท ฮัดสันซอฟท์ ประเทศญี่ปุ่น และถูกพัฒนามาอย่างต่อเนื่องมาแล้วหลายรุ่นและนับไม่ถ้วน ซึ่งเกมนี้ รู้จักกันในไทยว่า เกมวางระเบิด หรือเรียกว่า บอมเบอร์แมน
วิธีการเล่นเบื้องต้นที่ควรทราบ

วิธีการเล่นเบื้องต้นมีดังต่อไปนี้
ผู้เล่นจะต้องบังคับบอมเบอร์แมน ไปกำจัดศัตรูทั้งหมดที่อยู่ในเขาวงกตด้วยระเบิด
ในหนึ่งด่าน จะมีอุปกรณ์ต่าง ๆ ที่มักจะเป็นประโยชน์ เราสามารถไปเก็บได้
อย่าให้ศัตรูมาสัมผัสตัวเองหรือโดนระเบิดเสียเอง ซึ่งจะทำให้แพ้เกม
เมื่อกำจัดศัตรูได้ทั้งหมดแล้ว ควรหาประตูทางออกเพื่อผ่านด่าน เพราะในแต่ละด่านมีเวลาจำกัด
อย่าใช้ระเบิดพังประตูผ่านด่าน หรืออุปกรณ์ เพราะว่าจะให้มีศัตรูใหม่เข้ามา
อุปกรณ์ต่าง ๆ ที่พบขณะเล่นเกม

ขณะที่เล่นบอมเบอร์แมนในแต่ละด่าน ก็จะพบอุปกรณ์ต่าง ๆ ที่มีคุณสมบัติ แตกต่างกันออกไป ผู้เล่นควรไปเก็บอุปกรณ์เหล่านี้ เพื่อความสะดวกเล่นด่านต่อไป แต่ขณะเดียวกัน ก็มีอุปกรณ์บางชนิดที่เป็นโทษได้เช่นกัน
อุปกรณ์ที่พบในเกมบอมเบอร์แมน จะมีรายละเอียดดังต่อไปนี้
อุปกรณ์ต่าง ๆ ที่พบขณะเล่นเกม > อุปกรณ์ทั่วไป

เป็นสิ่งที่พบในได้เกมบอมเบอร์แมนทุกรุ่น อุปกรณ์ทั่วไปมักจะมีดังนี้
เพิ่มไฟ (Fire Up)  ลักษณะภาพจะเป็นรูปลูกไฟหน้ายิ้ม เมื่อผู้เล่นเก็บอุปกรณ์สิ่งนี้ จะทำให้เพิ่มพลังระเบิด 1 ระดับ แต่จะมีอุปกรณ์อีกอย่างหนึ่ง คือ ไฟเต็ม (Full Fire)  ลักษณะภาพจะเป็นรูปหัวไฟยิ้มแบบร่าเริง ถ้าเก็บแล้ว จะทำให้พลังระเบิดเต็มประสิทธิภาพ
เพิ่มระเบิด (Bomb Up)  ลักษณะจะเป็นรูประเบิดตรง ๆ เมื่อเก็บอุปกรณ์สิ่งนี้ ผู้เล่นสามารถวางระเบิดได้เพิ่มอีก 1 ลูก
รองเท้าล้อเลื่อน (Skates)  ลักษณะจะเป็นรูปโรลเลอร์สเก็ต เมื่อเก็บอุปกรณ์สิ่งนี้ จะเดินเร็วขึ้น 1 ระดับ
ผ่านระเบิด (Bomb Pass)  ลักษณะจะเป็นรูประเบิดและมีสายลมเหมือนพุ่งมาจากขวาไปซ้าย เมื่อเก็บอุปกรณ์สิ่งนี้ จะสามารถเดินผ่านช่องที่วางระเบิดได้ (ปกติจะเดินผ่านไม่ได้)
ผ่านกำแพง (Wall Pass)  ลักษณะจะเป็นรูปกำแพงแล้วมีสายลมพุ่งออมาจากขาวไปซ้าย ซึ่งรุ่นเก่าบางรุ่นจะเป็นรูปคนวิ่ง เมื่อเก็บอุปกรณ์สิ่งนี้ ผู้เล่นสามารถเดินผ่านกำแพงอิฐบล็อกได้ แต่ ไม่สามารถผ่านบล็อกเหล็กได้
อุปกรณ์ต่าง ๆ ที่พบขณะเล่นเกม > อุปกรณ์ที่เป็นผลต่อผู้เล่น

อุปกรณ์ประเภทนี้ จะทำให้ผู้เล่นมีความสามารถใช้การกระทำต่าง ๆ กับลูกระเบิดได้ ไม่ว่าจะเป็นเตะ โยน ชก เป็นต้น ซึ่งมีรายระเอียดดังนี้
เตะระเบิด (Bomb Kick)  ลักษณะจะเป็นรูปขาเตะใส่ระเบิด ถ้าเก็บอุปกรณ์นี้แล้ว สามารถเตะระเบิดไปจนสุดได้ แต่จะไม่สามารถผ่านระเบิดได้ ถ้าเคยเก็บผ่านระเบิดมาก่อนหน้านี้
นวม (Punch)  ลักษณะจะเป็นรูปนวมสีแดง ถ้าเก็บอุปกรณ์นี้แล้ว สามารถชกระเบิดให้กระเด็นออกไปข้างหน้าได้ ซึ่งบางรุ่นสามารถชกกำแพงให้พังได้
ถุงมือ (Glove)  ลักษณะจะเป็นรูปถุงมือสีฟ้า ถ้าเก็บอุปกรณ์นี้แล้ว สามารถยกระเบิดและขว้างปาไปข้างหน้าได้ (วิธีการใช้นี้ค่อนข้างซับซ้อน วิธีการใช้คือ ให้กดปุ่มวางระเบิด 1 ครั้ง แล้วกดซ้ำตรงที่ระบิด จะกลายเป็นยกขว้างทันที ถ้ากดค้าง จะเป็นการยกระเบิด ซึ่งสามารถยกไปโยนไว้ที่ไหนก็ได้)
อุปกรณ์ต่าง ๆ ที่พบขณะเล่นเกม > อุปกรณ์ที่เป็นผลต่อลูกระเบิด

อุปกรณ์ประเภทนี้ จะทำให้ลูกระเบิดมีความสามารถต่าง ๆ ได้ ซึ่งมีรายระเอียดดังนี้
ระเบิดบังคับ (Remote Control)  ลักษณะจะเป็นรูประเบิดอยู่ในรูปหัวใจ ซึ่งแสดงให้เห็นว่า เราจะระเบิดมันเมื่อไหร่ก็ได้ตามใจตัวเอง ดังนั้น ถ้าเก็บอุปกรณ์นี้แล้ว ระเบิดที่วาง จะเป็นรูประเบิดสีน้ำเงินบังคับ ซึ่งเราจะสามารถระเบิดเมื่อไหร่ก็ได้ ตามความต้องการ และจะไม่ระเบิดจนกว่าผู้เล่นจะสั่งการให้ระเบิด (ตัวอย่างเช่น รอระยะศัตรูเข้ามาอยู่ในแนวระเบิด แล้วระเบิดใส่ศัตรูได้อย่างง่ายดาย)
ระเบิดหนาม (Spiky bomb)  ลักษณะจะเป็นรูประเบิดหนามตรง ๆ ถ้าเก็บแล้ว ระเบิดที่วางจะเป็นระเบิดหนาม เมื่อเกิดการระเบิด จะทำให้ระเบิดผ่านทะลุกำแพงทั้งหมดในแรงรัศมีของระเบิด (หมายความว่า ระเบิดมีแรงอยู่ในระดับ 3 ถ้ามาวางระเบิดใกล้กำแพง 3 บล็อก เมื่อเกิดระเบิด ทั้ง 3 บล็อกจะถูกระเบิดเสียหายทั้งหมด)
ระเบิดกระดอน (Cherry Bomb)  ลักษณะจะเป็นรูปคล้ายกระเทียมสีฟ้า บางเกมเป็นสีชมพู ถ้าเก็บแล้ว ระเบิดที่วางจะมีลักษณะคล้ายอุจจาระ เมื่อถูกเตะ จะไม่ยอมหยุดอยู่กับที่ (ถ้าชนกำแพงจะทำให้กระดอนกลับมา) หากโยนระเบิดนี้ จะทำให้ระเบิดกระเด็นไปอย่างไร้ทิศทางจนกระทั่งหยุดอยู่ที่ใดที่หนึ่ง ระเบิดแบบนี้อาจทำจนผู้เล่นเกิดความสับสนได้
ระเบิดพลัง (Power Bomb)  ลักษณะจะเป็นรูประเบิดที่เขียนรูปตัว P ไว้ตรงกลาง ถ้าเก็บแล้ว ลักษณะระเบิดที่วางจะมีรูปตัว P ติดอยู่ตรงระเบิด และพลังระเบิดจะมีพลังแรงสูงสุด แต่จะมีผลเฉพาะลูกระเบิดลูกแรกเท่านั้น ส่วนลูกอื่น ๆ ไม่มีผล
ระเบิดกับดัก (Mine)  ลักษณะจะเป็นรูประเบิดสีฟ้าคล้ายห่วงยาง ถ้าเก็บแล้ว จะมีผลเฉพาะลูกระเบิดลูกแรกเท่านั้น ลักณะลูกระเบิดกับดักที่วางไว้ จะหายไป จนกว่าจะมีผู้เล่นคนอื่นมาเหยียบโดนหรือโดนเปลวระเบิด เมื่อเกิดลักษณะเช่นนี้ ก็จะปรากฏระเบิดทันที
ระเบิดสีแดง (Danger Bomb)  ถ้าเก็บแล้ว ระเบิดที่วาง จะระเบิดเป็นวงกลมกว้าง 360 องศา จากลูกเดิมที่ระเบิดเป็น 4 ทิศ จะมีผลเฉพาะลูกระเบิดลูกแรกเช่นกัน
อุปกรณ์ต่าง ๆ ที่พบขณะเล่นเกม > อุปกรณ์พิเศษ

อุปกรณ์ประเภทนี้ มีความสามารถต่าง ๆ ได้หลายอย่างและนอกเหนือจาก 3 ประเภทที่กล่าวมี ซึ่งรายละเอียดมีดังต่อไปนี้
หัวใจ (Heart)  ถ้าเก็บแล้ว สามารถคุ้มกันชีวิตได้ 1 ครั้ง  ในกรณีที่โดนระเบิด หรือสัมผัสศัตรู
เสื้อเกราะ (Jacket)  ถ้าเก็บแล้ว สามารถป้องกันไฟจากระเบิดได้ในระยะสั้น ๆ ราว 10 ถึง 30 วินาที แต่ไม่ป้องกันจากศัตรู
เพิ่มชีวิต (Extra Life)  ถ้าเก็บแล้ว สามารถเพิ่มชีวิตได้ 1 ชีวิต ซึ่งในแต่ละรุ่นมีรูปภาพเป็น 1UP บ้าง หรือไม่ก็เป็นรูปตัวบอมเบอร์แมน
ไฟเต็ม (Full Fire)  เป็นลักษณะที่กล่าวเพิ่มเติมจาก เพิ่มไฟ (Fire Up)  มาแล้ว ถ้าเป็บอุปกรณ์นี้ จะทำให้พลังระเบิดเต็มประสิทธิภาพ
ระเบิดเส้นตรง (Line Bomb)  ลักษณะจะเป็นรูประเบิดซ้อน 3 ลูก ถ้าเก็บแล้ว สามารถวางระเบิดทีเดียวได้หลายรูปเป็นแนวเส้นตรง
อุปกรณ์เพิ่มคะแนน (Score Item)  แทบทุกรุ่นจะมีอุปกรณ์แบบนี้อยู่ถ้าเก็บแล้ว จะเพิ่มคะแนนเป็นจำนวนหนึ่ง ซึ่งรูปอุปกรณ์จะแตกต่างกันในแต่ละรุ่น เช่น รูปผลไม้ เป็นต้น
ไข่ (Egg) เป็นอุปกรณ์พิเศษอีกชนิดหนึ่ง ซึ่งข้างในจะเป็นจิงโจ้ผสมกระต่าย ซึ่งชื่อในเกมเรียกว่า ลูอี้ (Louie:ルーイ) หรือมังกรต่าง ๆ ซึ่งเรียกว่า ไทร่า (Tirra:タイラ) ถ้าเก็บแล้วเราสามารถขี่จิ้งโจ้หรือมังการได้ และจะมีสีที่แตกต่างกันในแต่ละครั้งเมื่อเก็บ ความสามารถของจิงโจ้หรือมังกรที่ขี่ มีดังนี้ (กล่าวเฉพาะจิงโจ้เท่านั้น)
กระโดด (จิงโจ้สีชมพู)
เตะระเบิด (จิงโจ้สีฟ้า)
เตะกำแพง (จิงโจ้เหลือง)
พุ่งไปข้างหน้า (จิงโจ้เขียว)
อุปกรณ์ต่าง ๆ ที่พบขณะเล่นเกม > อุปกรณ์ที่เป็นผลทางลบ

อุปกรณ์ประเภทนี้ ควรหลีกเลี่ยง และอย่าไปเก็บอุปกรณ์สิ่งนี้ เพราะเป็นผลในด้านลบหรือเป็นโทษนั่นเอง ซึ่งอุปกรณ์ด้านลบมีดังนี้
หัวกะโหลก (Skull) ถ้าเก็บแล้ว จะทำให้เกิดอาการผิดปกติต่าง ๆ ซึ่งไม่เหมือนกัน ดังนี้
เดินเอง
เดินผิดทิศ
วางระเบิดไม่ได้
วางระเบิดเอง
เดินช้าสุด
เดินเร็วสุด
ระเบิดทำงานช้ากว่าปกติ
ระเบิดทำงานเร็วกว่าปกติ
เปลวระเบิดน้อย
สลับที่กับผู้เล่นคนอื่น ๆ
ลักษณะนี้ ถ้าเดินไปสัมผัสกับผู้เล่นอื่น จะทำให้ผู้เล่นอื่นติดไปด้วย วิธีการทำให้หายจากอาการผิดปกติเหล่านี้คือ
เดินไปสัมผัสกับผู้เล่นคนอื่น ๆ แล้วเราจะหายได้เอง (ซึ่งได้ผลในบางรุ่น)
รอจนกว่าจะหาย ในระยะเวลาประมาณ 30 วินาที
เก็บอุปกรณ์ชิ้นอื่น ๆ แล้วมันจะหลุดได้เอง
รองเท้าไม้ (Sandals)  ลักษณะจะเป็นรูปเกี๊ยะญี่ปุ่น (geta) เมื่อเก็บอุปกรณ์สิ่งนี้ จะเดินช้าลง 1 ระดับ
ลดไฟ หรือ น้ำ (Fire Down)  ถ้าเก็บแล้ว จะลดเปลวเพลิงระเบิด 1 ระดับ
ลดระเบิด (Bomb Down)  ลักษณะเป็นรูประเบิดที่ถูกเครื่องหมายกากบาท (X) ทับไว้ ถ้าเก็บแล้ว จะลดการวางระเบิด 1 ลูก (เช่น ถ้าเราวางระเบิดได้ 5 ลูก ถ้าเก็บอุปกรณ์ชิ้นนี้ จะทำให้เราวางได้แค่ 4 ลูก)